b'\n_START_ARTICLE_\nOkehazaman taistelu\n_START_SECTION_\nTaistelun kulku\n_START_PARAGRAPH_\nTouko- tai kes\xc3\xa4kuussa 1560 Imagawa-klaania johtanut Imagawa Yoshimoto johti 35\xc2\xa0000 sotilaan armeijansa kohti Kiotoa. Oda-klaanin alueilla Owarin provinssissa h\xc3\xa4nen joukkonsa valloittivat Washizun ja Marunen linnoitukset ja pystyttiv\xc3\xa4t leirin Dengaku-hazaman puustoiseen solaan. Nobunaga sai tiet\xc3\xa4\xc3\xa4 tiedustelijoiltaan vihollisensa liikkeist\xc3\xa4 ja vastasi t\xc3\xa4h\xc3\xa4n johtamalla omat joukkonsa Zensh\xc5\x8djin temppeliin lyhyen matkan p\xc3\xa4\xc3\xa4h\xc3\xa4n._NEWLINE_Nobunaga p\xc3\xa4\xc3\xa4tti yll\xc3\xa4tt\xc3\xa4\xc3\xa4 vastustajansa. H\xc3\xa4n j\xc3\xa4tti pienen joukon sotilaita temppelille varustettuna lukuisin sotalipuin, jotta vaikuttaisi silt\xc3\xa4, ett\xc3\xa4 h\xc3\xa4nen p\xc3\xa4\xc3\xa4joukkonsa on temppelill\xc3\xa4. Samalla h\xc3\xa4n johti noin 1\xc2\xa0500 sotilaan p\xc3\xa4\xc3\xa4joukkonsa mets\xc3\xa4n kautta Imagawan selustaan._NEWLINE_Imagawan joukot eiv\xc3\xa4t osanneet odottaa hy\xc3\xb6kk\xc3\xa4yst\xc3\xa4 ja olivat juhlineet voittojaan laululla, tanssilla ja sakella. My\xc3\xb6s alkava sade auttoi Odan sotilaita etenem\xc3\xa4\xc3\xa4n huomaamattomasti, ja he saapuivat leirille iltap\xc3\xa4iv\xc3\xa4ll\xc3\xa4. Kun myrsky lakkasi, Nobunagan miehet hy\xc3\xb6kk\xc3\xa4siv\xc3\xa4t leiriin pohjoisesta. Imagawan joukot joutuivat kaaokseen, pakenivat hy\xc3\xb6kk\xc3\xa4\xc3\xa4ji\xc3\xa4 ja j\xc3\xa4ttiv\xc3\xa4t komentajansa teltan suojelematta. Imagawa Yoshimoto ei tiennyt hy\xc3\xb6kk\xc3\xa4yksest\xc3\xa4 vaan saapui ulos teltasta ojentaakseen humaltuneita miehi\xc3\xa4\xc3\xa4n. H\xc3\xa4n huomasi vastustajansa liian my\xc3\xb6h\xc3\xa4\xc3\xa4n, mutta onnistui torjumaan ensimm\xc3\xa4isen keih\xc3\xa4\xc3\xa4niskun. Seuraava samurai vei h\xc3\xa4nen p\xc3\xa4\xc3\xa4ns\xc3\xa4._NEWLINE_Yoshimoton ja l\xc3\xa4hes kaikkien vanhempien upseerien kuoltua j\xc3\xa4ljelle j\xc3\xa4\xc3\xa4neet Imagawan miehet liittyiv\xc3\xa4t Odan armeijaan. Taistelun seurauksena Imagawa-klaani kuihtui, ja useat t\xc3\xa4t\xc3\xa4 seuranneet liittyiv\xc3\xa4t Odaan, n\xc3\xa4iden mukana Tokugawa Ieyasu.'